LT Europos Sąjungos oficialusis leidinys L 253/1

KOMISIJOS REGLAMENTAS (ES) 2017/1777

2017 m. rugsėjo 29 d.

kuriuo dėl Bacillus amyloliquefaciens (padermė FZB24), Bacillus amyloliquefaciens (padermė MBI 600), bentonito ir medžio anglių mišinio, dichlorpropo-P, etefono, etridiazolo, flonikamido, p-fluazifopo, vandenilio peroksido, metaldehido, penkonazolo, spinetoramo, tau-fluvalinato ir Urtica spp. didžiausios leidžiamosios liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalies a punktą,

kadangi:

(1) didžiausia leidžiamoji dichlorpropo-P, etefono, flonikamido, p-fluazifopo ir metaldehido liekanų koncentracija (toliau – DLK) nustatyta Reglamento (EB) Nr. 396/2005 II priede. Penkonazolo DLK nustatyta to reglamento II priede ir III priedo B dalyje. Etridiazolo, spinetoramo ir tau-fluvalinato DLK nustatyta to reglamento III priedo A dalyje. Konkreti Bacillus amyloliquefaciens (padermė FZB24), Bacillus amyloliquefaciens (padermė MBI 600), bentonito ir medžio anglių mišinio, vandenilio peroksido ir Urtica spp. DLK nebuvo nustatyta ir šios medžiagos nebuvo įtrauktos į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos dichlorpropo-P, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti citrusiniams vaisiams apsaugoti;

(3) pateikta paraiška leisti naudoti etefoną rytiniams persimonams apsaugoti. Pateikta paraiška leisti naudoti etridiazolą moliūginių šeimos daržovėms valgoma luobele apsaugoti. Pateikta paraiška leisti naudoti flonikamidą abrikosams, gūžiniams kopūstams, pupelėms bei žirniams su ankštimis ir cukriniams runkeliams apsaugoti. Pateikta paraiška leisti naudoti p-fluazifopą morkoms ir cukinijoms apsaugoti. Pateikta paraiška leisti naudoti metaldehidą porams apsaugoti. Pateikta paraiška leisti naudoti penkonazolą vynuogėms apsaugoti. Pateikta paraiška leisti naudoti spinetoramą vyšnioms, uogoms, augančioms ant dvimečių ūglių, kitiems smulkiems vaisiams ir uogoms, sėjamosioms salotoms ir salotiniams augalams, „špinatams ir panašiems lapams, prieskoninėms žolėms ir valgomosioms gėlėms, porams ir žolelių užpilams iš lapų ir žolių apsaugoti. Pateikta paraiška leisti naudoti tau-fluvalinatą citrusiniams vaisiams apsaugoti;

(4) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(5) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomų DLK verčių (2). Šias nuomones Tarnyba pateikė Komisijai, valstybėms narėms ir visuomenei;

(6) Tarnyba pagrįstoje nuomonėje dėl spinetoramo padarė išvadą, kad dėl jo naudojimo salotinėms trūkažolėms apsaugoti negalima atmesti rizikos vartotojams. Todėl nustatytoji dabartinė DLK turėtų būti ir toliau taikoma;

(7) Tarnyba rekomendavo padidinti dabartinę keletui gyvūninių produktų nustatytą flonikamido DLK, kad būtų prisitaikyta prie numatomo šios veikliosios medžiagos naudojimo cukriniams runkeliams apsaugoti;

(8) Tarnyba negalėjo padaryti išvados dėl etridiazolo poveikio vartotojams per maistą rizikos vertinimo, nes trūko tam tikros informacijos, ir rizikos valdytojai turi papildomai svarstyti šį atvejį. 2015 m. gegužės 29 d. posėdyje Augalų, gyvūnų, maisto ir pašarų nuolatinis komitetas pažymėjo, kad ši medžiaga negamina atitinkamų metabolitų, kurių toksiškumas būtų labai didelis arba tokio lygio, kad jų poveikis būtų didesnis nei nežymus (3). Todėl tikslinga Reglamente (EB) Nr. 396/2005 moliūginių šeimos daržovėms valgoma luobele nustatyti 0,4 mg/kg DLK, nes tai atitinka gerą žemės ūkio praktiką;

(9) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimas nekeltų rizikos, kad bus viršyta leidžiamoji paros dozė (LPD) arba ūmaus poveikio etaloninė dozė;

(10) Tarnyba pateikė veikliųjų medžiagų Bacillus amyloliquefaciens (padermė FZB24) ir Bacillus amyloliquefaciens (padermė MBI 600) pesticidų keliamos rizikos vertinimo išvadas (4). Tarnyba negalėjo padaryti išvados dėl visų šių medžiagų poveikio vartotojams per maistą rizikos vertinimo, nes trūko tam tikros informacijos, ir rizikos valdytojai turi papildomai svarstyti šį atvejį. Toks papildomas svarstymas aptartas atitinkamose peržiūros ataskaitose (5), kuriose padaryta išvada, kad šių medžiagų metabolitų keliama rizika žmonėms yra nedidelė. Atsižvelgdama į šias išvadas, Komisija mano, kad būtų tikslinga įtraukti šias medžiagas į Reglamento (EB) Nr. 396/2005 IV priedą;

(11) bentonito ir medžio anglių mišinys, vandenilio peroksidas ir Urtica spp. yra patvirtintos kaip pagrindinės medžiagos atitinkamai Komisijos įgyvendinimo reglamentu (ES) 2017/428 (6), Komisijos įgyvendinimo reglamentu (ES) 2017/409 (7) ir Komisijos įgyvendinimo reglamentu (ES) 2017/419 (8). Nėra tikėtina, kad dėl šių veikliųjų medžiagų naudojimo sąlygų maiste ar pašaruose atsirastų liekanų, kurios keltų riziką vartotojams. Todėl šias medžiagas tikslinga įtraukti į Reglamento (EB) Nr. 396/2005 IV priedą;

(12) remiantis pagrįstomis Tarnybos nuomonėmis bei išvadomis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(13) todėl Reglamentas (EB) Nr. 396/2005 turėtų būti atitinkamai iš dalies pakeistas;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. rugsėjo 29 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu.

Reasoned opinion on the modification of the existing maximum residue levels for dichlorprop-P in citrus fruits. EFSA Journal 2017;15(4):4834 [p. 24].

Reasoned opinion on the modification of the existing maximum residue level for ethephon in kaki/Japanese persimmons. EFSA Journal 2017;15(3):4747 [p. 17].

Reasoned opinion on the modification of the existing maximum residue levels for etridiazole in various crops. EFSA Journal 2017;15(3):4736 [p. 19].

Reasoned opinion on modification of existing maximum residue levels for flonicamid in various commodities. EFSA Journal 2017;15(3):4748 [p. 20].

Reasoned opinion on the modification of the existing maximum residue levels for fluazifop-P in carrots, tomatoes and courgettes. EFSA Journal 2017;15(5):4831 [p. 32].

Reasoned opinion on the modification of the existing maximum residue level for metaldehyde in leek. EFSA Journal 2017;15(3):4740 [p. 15].

Reasoned opinion on the modification of the existing maximum residue level for penconazole in grapes. EFSA Journal 2017;15(4):4768 [p. 15].

Reasoned opinion on the modification of the existing maximum residue levels for spinetoram in various crops. EFSA Journal 2017;15(5):4867 [p. 34].

Reasoned opinion on the modification of the existing MRLs for tau-fluvalinate in various crops. EFSA Journal 2014;12(1):3548 [p. 49].

(3) Review report for the active substance etridiazole (SANCO/13145/2010 Final).

(4) Conclusion on the peer review of the pesticide risk assessment of the active substance Bacillus amyloliquefaciens strain FZB24. EFSA Journal 2016;14(6):4494 [p. 18].

Conclusion on the peer review of the pesticide risk assessment of the active substance Bacillus amyloliquefaciens strain MBI 600. EFSA Journal 2016;14(1):4359 [p. 37].

(5) Review report for the active substance Bacillus amyloliquefaciens strain FZB24 (SANTE/12037/2016 Rev. 1).

Review report for the active substance Bacillus amyloliquefaciens strain MBI 600 (SANTE/10008/2016 Rev. 2).

(6) 2017 m. kovo 10 d. Komisijos įgyvendinimo reglamentas (ES) 2017/428, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama pagrindinė medžiaga bentonito ir medžio anglių mišinys ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 66, 2017 3 11, p. 1).

(7) 2017 m. kovo 8 d. Komisijos įgyvendinimo reglamentas (ES) 2017/409, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama pagrindinė medžiaga vandenilio peroksidas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 63, 2017 3 9, p. 95).

(8) 2017 m. kovo 9 d. Komisijos įgyvendinimo reglamentas (ES) 2017/419, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama pagrindinė medžiaga Urtica spp. ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 64, 2017 3 10, p. 4).